महिलातर्फ एपीएफ र पुलिस भिड्ने
एपीएफ र नेपाल पुलिस क्लब बिहीबार ललितपुर मेयर कप महिला तथा पुरुष भलिबल प्रतियोगिताको फाइनल पुगेका छन् ।
काठमाडौँ — एपीएफ र नेपाल पुलिस क्लब बिहीबार ललितपुर मेयर कप महिला तथा पुरुष भलिबल प्रतियोगिताको फाइनल पुगेका छन् ।महिलातर्फ जावलाखेल भलिबल प्रशिक्षण केन्द्रमा भएको सेमिफाइनलमा एपीएफले त्रिभुवन आर्मी क्लबलाई ३–२ को सेटमा पराजित गरेको हो । रोमाञ्चक प्रतिस्पर्धामा एपीएफले सुरुआती दुई सेट २५–२१, २५–२२ ले आफ्नो पक्षमा पारेको थियो । तर तेस्रो र चौथो सेट आर्मीले २५–१२, २६–२४ ले आफ्नो पक्षमा पार्दै खेल २–२ सेटले बराबरी गरे । निर्णायक पाँचौं सेटमा एपीएफले १५–१२ ले आफ्नो पक्षमा पार्दै खेल जित्यो ।पहिलो सेमिफाइनलमा पुलिसले न्यु डायमन्ड क्लबलाई ३–० को सेटमा हरायो । पुलिसले २५–१६, २५–१४, २५–१७ को नतिजा निकालेको हो ।न्यु डायमन्ड र आर्मीले तेस्रो स्थानका लागि खेल्ने छन् । यी दुई टोली शुक्रबार भिड्नेछन् ।पुरुषतर्फ नेपाल पुलिस क्लबले एपीएफ क्लबलाई ३–१ को सेटमा हराएको छ । पुलिसले २८–२६, २५–२१, १८–२५, २५–१८ ले हरायो । जितसँगै पुलिस समूह विजेता बन्दै सेमिफाइनल पुगेको छ ।पुरुषतर्फ नै ललितपुर महानगरपालिकाले सूर्यविनायक युथ क्लबलाई २५–११, २५–१०, २५–१४ को सेटमा हराएको थियो । ललितपुरले सेमिफाइनल पुगेको छ । पुरुषतर्फ पहिलो सेमिफाइनलमा त्रिभुवन आर्मी क्लब र एपीएफ क्लब भिड्नेछन् । दोस्रो सेमिफाइनलमा पुलिसको भेट आयोजक ललितपुर महानगरविरुद्ध हुनेछ । दुवै सेमिफाइनल शुक्रबार हुनेछ ।महिला र पुरुषको फाइनल शनिबार हुनेछ । विजेताले २ लाख, उपविजेताले १ लाख र तेस्रो हुनेले ५० हजार रुपैयाँ पुरस्कार प्राप्त गर्नेछन् ।